Kula nuwun, para ingkang sami ngudi kawruh kêbatinan, utawi inggih ing umumipun dipun wastani ngèlmu kasampurnan, sabagean agêng emanipun, manawi wontên ngajêngipun kyai (kawêjang) botên purun pitakèn ingkang mangrêtos yêktos, nadyan panampinipun taksih pêtêng, ewadene jawabipun namung inggih utawi iya, tur mawi mèsêm-mèsêm sajak sampun sumêrêp ing êsit, saantukipun dumugi ing griya, kojahipun galur tanpa pêdhot, manawi nuju gêgrombolan ngêdalakên kontonipun sual jawab, nyariyosakên anggènipun mêntas lêledhang ing swargan, sarta sanès-sanèsipun bangsaning ingkang damêl gawok lan bingung, manawi sampun ragi angsal pêngaruh, ngingah jinggot lampah lênjuk, jumênêng guru kasampurnan.